Kobus van der Walt | News | NWU | North-West University
Prof. Kobus van der Walt - Fakulteit Natuurwetenskappe
Kobus van der Walt het in 1990 by die Potchefstroomse Universiteit vir Christelike Hoër Onderwys as dosent in die Departement Geografie en Omgewingstudie aangesluit. In 1993 het hy 'n PhD-graad behaal wat oor die verspreiding van asbesvesels van ongebruikte uitskothope na die omgewing gehandel het, en daarna is hy in 1994 tot senior lektor in Geografie en Omgewingstudie bevorder. Vervolgens het hy verdere opleiding in Omgewingsreg, Omgewingsoudit, Grondwaterbestuur, Hidrologiese Simulasie, Stand van die Omgewingverslagdoening op die internet en Projekbestuur voltooi. Hy het vir 'n paar jaar as Voorsitter van Geografie en Omgewingstudie gedien, en hy was die koshuisvader van Excelsior-manskoshuis van die Potchefstroomkampus van die Noordwes-Universiteit van 1997-2005. In 2003 is hy tot medeprofessor bevorder en in 2010 tot professor in die Filosofie van Natuurwetenskappe en Tegnologie.
Kobus spesialiseer in omgewingbestuur, hidrologie, geïntegreerde opvanggebied-bestuur en geomorfologie en is geregistreer by die Suid-Afrikaanse Raad vir Natuurwetenskaplike Beroepe as 'n professionele natuurwetenskaplike (Omgewingswetenskap), asook by NQA as Omgewingsouditeur. Hy was studieleier van 51 meesters-en 10 PhD-studente in sy loopbaan tot dusver.
Hy is die outeur en mede-outeur van meer as 150 publikasies en verslae, en het as gasredakteur vir verskeie gesogte internasionale wetenskaplike tydskrifte opgetree. Hy het verskeie aanbiedings by akademiese konferensies gelewer en word gereeld as gasspreker by konvensies en vergaderings genooi. Hy bied ook die weeklikse "Omgewingspraatjie" op RSG (die nasionale Afrikaanse radiostasie) aan.
Kobus is getroud met Ina en hulle het drie kinders, Lize, Sonja en Boeta.
(0)18 299 1584
(0)18 299 1580
LinkedIn - Kobus van der Walt
Facebook - Natuurwetenskappe
Sentrum vir Omgewingsbestuur
Eenheid vir Omgewingswetenskappe en Bestuur